Javaslat A TANÁCS HATÁROZATA a Kereskedelmi Világszervezet (WTO) Általános Tanácsában az Európai Unió által az Egyesült Államoknak az Egyesült Államok karib-tengeri térségre vonatkozó gazdaságélénkítési törvénye (CBERA) hatályának kiterjesztésére és meghosszabbítására irányuló WTO-mentesség iránti kérelme kapcsán képviselendő álláspont meghatározásáról /* COM/2015/033 final - 2015/0023 (NLE) */





INDOKOLÁS 1. A JAVASLAT HÁTTERE E javaslat célja meghatározni az Európai Unió által képviselendő álláspontot a Kereskedelmi Világszervezet (WTO) Általános Tanácsában az Egyesült Államok karib-tengeri térségre vonatkozó gazdaságélénkítési törvénye (CBERA) hatályának kiterjesztését és 2015. január 1-jétől 2019. december 31-ig történő meghosszabbítását biztosító WTO-mentesség iránti, az Egyesült Államok által benyújtott kérelemmel kapcsolatban, és ezáltal lehetővé tenni, hogy az Európai Unió támogathassa e mentesség iránti kérelmet. 2. A JAVASLAT JOGI ELEMEI Az Európai Unió működéséről szóló szerződés (EUMSZ) 218. cikkének (9) bekezdése értelmében, ha nemzetközi megállapodással létrehozott szervnek joghatással bíró határozatot kell elfogadnia, a Tanács a Bizottság vagy az Unió külügyi és biztonságpolitikai főképviselője javaslatára határozatot fogad el az Unió által képviselendő álláspont kialakítására vonatkozóan. A mentesség megadása – amely lehetővé teszi az Egyesült Államok számára, hogy kiterjessze és meghosszabbítsa a preferenciális tarifális elbánást nyújtó meglévő mentesítés hatályát a legutóbb módosított, az Egyesült Államok karib-tengeri térségre vonatkozó gazdaságélénkítési törvényének rendelkezései alapján kijelölt kedvezményezett közép-amerikai és karibi országokból és területekről származó támogatható termékekre vonatkozóan – e rendelkezés hatálya alá tartozik, mivel a határozatot egy, az EU jogait és kötelezettségeit érintő, nemzetközi megállapodással létrehozott szerv (a WTO Általános Tanácsa vagy miniszteri konferenciája) hozza meg. 3. OPCIONÁLIS ELEMEK A Bizottság felhatalmazást kap arra, hogy az EU nevében állást foglaljon az Egyesült Államok WTO-mentesség iránti kérelme mellett, mely kérelem célja a meglévő mentesség hatályának kiterjesztése és meghosszabbítása az ahhoz szükséges mértékben, hogy az Egyesült Államok 2015. január 1-jétől 2019. december 31-ig vámmentes elbánást nyújthasson a kedvezményezett közép-amerikai és karibi országokból és területekről származó támogatható termékekre vonatkozóan. Kérelmét az Egyesült Államok a karib-tengeri medence országainak rendkívüli gazdasági helyzetével indokolja. A módosított CBERA célja, hogy a szabadabb hozzáférésre és az új kereskedelmi lehetőségekre tekintettel elősegítse ezen országok kereskedelmi és gazdasági fejlődését, illetve fellendülését termelői kapacitásuk bővítésének ösztönzésével. Az Egyesült Államok szerint a CBERA alapján nyújtott vámmentesség nem sérti a többi, ilyen elbánásban nem részesülő tag érdekeit, és várhatóan az ilyen vámmentes elbánás kiterjesztése nem fogja jelentősen eltéríteni a CBERA alapján támogatható termékeknek a nem kedvezményezett tagországokból Egyesült Államokba irányuló importját. A mentesség iránti kérelem a jelenleg 2014. december 31-ig érvényes preferenciális tarifális elbánás negyedik meghosszabbítása lenne. Az Egyesült Államok 1985. február 15-én mentességet kapott az I. cikk (1) bekezdése szerinti kötelezettségek alól az 1984. január 1-jétől 1995. szeptember 30-ig terjedő időszakra vonatkozóan. Az 1994. évi GATT I. cikkének (1) bekezdése alóli mentesség megújítását az Egyesült Államok 1995. november 15-én a 2005. szeptember 30-ig terjedő időszakra, majd 2009. május 29-én a 2014. december 31-ig tartó időszakra is megkapta az ahhoz szükséges mértékben, hogy az USA preferenciális tarifális elbánást nyújthasson a CBERA rendelkezései alapján kijelölt kedvezményezett országokból származó támogatható termékek behozatalára vonatkozóan. Az EU számára a mentesség iránti kérelem gazdasági szempontból nem vet fel aggályokat, mivel a vámmentes elbánás nincs hatással az EU kedvezményezett országokkal folytatott kereskedelmére. 2015/0023 (NLE) Javaslat A TANÁCS HATÁROZATA a Kereskedelmi Világszervezet (WTO) Általános Tanácsában az Európai Unió által az Egyesült Államoknak az Egyesült Államok karib-tengeri térségre vonatkozó gazdaságélénkítési törvénye (CBERA) hatályának kiterjesztésére és meghosszabbítására irányuló WTO-mentesség iránti kérelme kapcsán képviselendő álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével, tekintettel az Európai Bizottság javaslatára, mivel: (1) A WTO-egyezmény IX. cikkének (3) bekezdése értelmében az Egyesült Államok kérelmet nyújtott be a meglévő mentesség 2019. december 31-ig történő meghosszabbítása, valamint az 1994. évi Általános Vám- és Kereskedelmi Egyezmény (a továbbiakban: 1994. évi GATT-egyezmény) I. cikkének (1) bekezdése alapján fennálló kötelezettségei alóli meglévő mentesség hatályának kiterjesztése iránt, az ahhoz szükséges mértékben, hogy az Egyesült Államok vámmentes elbánást nyújthasson az 1990. évi a karib-tengeri térségre vonatkozó gazdaságélénkítési törvény kiterjesztéséről szóló törvény és az Egyesült Államok és a karib-tengeri térség közötti kereskedelmi partnerségről szóló törvény, a 2006. évi haiti partnerségösztönző törvény (the Haitian Hemispheric Opportunity through Partnership Encouragement Act – HOPE), a 2008-as haiti partnerségösztönző törvény (the Haitian Hemispheric Opportunity through Partnership Encouragement Act – HOPE), és a 2010. évi haiti gazdaság fellendítésére irányuló programról szóló törvény (HELP Act) által módosított 1983. évi karib-tengeri térségre vonatkozó gazdaságélénkítési törvény (a továbbiakban együttesen: a módosított CBERA) rendelkezései alapján kijelölt kedvezményezett közép-amerikai és karibi országokból és területekről (a továbbiakban: kedvezményezett országok) származó támogatható termékekre vonatkozóan. (2) Az Egyesült Államok 1985. február 15-én mentességet kapott az I. cikk (1) bekezdése szerinti kötelezettségek alól az 1984. január 1-jétől 1995. szeptember 30-ig terjedő időszakra vonatkozóan. Az 1994. évi GATT-egyezmény I. cikkének (1) bekezdése alóli mentesség megújítását az Egyesült Államok 1995. november 15-én a 2005. szeptember 30-ig terjedő időszakra, majd 2009. május 29-én a 2014. december 31-ig tartó időszakra is megkapta az ahhoz szükséges mértékben, hogy az USA preferenciális tarifális elbánást nyújthasson a CBERA rendelkezései alapján kijelölt kedvezményezett országokból származó támogatható termékek behozatalára vonatkozóan. (3) A Kereskedelmi Világszervezetet létrehozó Marrakeshi Egyezmény (a továbbiakban: a WTO-egyezmény) IX. cikke (3) és (4) bekezdése megállapítja a WTO-egyezmény 1A. vagy 1B. vagy 1C. mellékletében és azok mellékleteiben szereplő többoldalú kereskedelmi megállapodások alóli mentességek megadásának eljárásait. (4) E mentesség megadása nem lenne kedvezőtlen hatással sem az Unió gazdaságára, sem a mentesség kedvezményezettjeivel fennálló kereskedelmi kapcsolatokra. Az Unió általában támogatja a stabilitás elősegítésére és a szegénység leküzdésére irányuló intézkedéseket a kedvezményezett országokban. (5) Helyénvaló ezért meghatározni a WTO Általános Tanácsában képviselendő uniós álláspontot az Egyesült Államok mentesség iránti kérelmének támogatása céljából, ELFOGADTA EZT A HATÁROZATOT: 1. cikk A Kereskedelmi Világszervezet Általános Tanácsában az Európai Unió által képviselendő álláspont az, hogy az Európai Unió támogatja az Egyesült Államoknak a legutóbb módosított, az Egyesült Államok karib-tengeri térségre vonatkozó gazdaságélénkítési törvénye hatályának kiterjesztésére és 2015. január 1-jétől 2019. december 31-ig történő meghosszabbítására irányuló mentesség iránti kérelmét, a mentesség iránti kérelem feltételeinek megfelelően. Ezt az álláspontot a Bizottság fejti ki. 2. cikk Ez a határozat az elfogadásának napján lép hatályba. Kelt Brüsszelben, -án/-én. a Tanács részéről az elnök